Albanija vs Żvizzera Fl-ewwel logħba li kien hemm ilbieraħ it-tim tal-Iżvizzera għeleb lil tal-Albanija bl-iskor ta' 1-0. Kienu proprju l-Iżvizzera li marru fil-vantaġġ kmieni fil-partita, wara biss 5 minuti logħob, meta minn corner tajjeb mil-lemin id-difensur Fabian Schar tefa' l-ballun bix-xibka b'daqqa ta' ras b'saħħitha, wara ħarġa ħażina tal-gowler tal-Albanija. Fis-36 minuta t-tim tal-Albanija spiċċa jilgħab b'10 min-nies hekk kif il-captain tat-tim Lorik Cana ntwera t-tieni karta safra għall-handsball barra l-kaxxa, li mill-istess free-kick l-Iżvizzera laqtu l-lasti. Minkejja d-distakk numeriku, l-Albanija kellhom ċans tad-deheb li jġibu d-draw meta fis-87 minuta s-sostitut Shkelzen Gashi, wiċċ imb wiċċ mal-gowler Żvizzeru, ixxuttja fil-gowler. Minkejja kollox, it-tim tal-Iżvizzera għaraf li jikkontrolla tajjeb il-logħba mill-bidu sal-aħħar, għalkemm kienu kemxejn traskurati quddiem il-lasti. Dan hekk kif fl-ewwel taqsima kellhom għadd kbir ta' opportunitajiet biex jagħlqu l-logħba kmieni. Madankollu, logħba tajba mill-Iżvizzera u bidu tajjeb li żgur se jinżel għasel mal-kowċ Vladimir Petkovic. Wales vs Slovakkja Fit-tieni logħba li kien hemm ilbieraħ it-tim ta' Wales għeleb lil dak tal-Islovakkja bl-iskor ta' 2-1. Kien proprju s-solitu attakkant minn Wales Gareth Bale li minn free-kick stupend li għeleb lill-barriera u l-ballun spiċċa wara l-gowler tal-Islovakkja Matus Kozacik, għalkemm dan tal-aħħar seta' għamel aħjar biex salvah. Ftit wara li bdiet it-tieni taqsima, Bale reġa' kien viċin li jiskurja t-tieni gowl tiegħu u fil-partita, iżda din id-darba Kozacik kien deċiżiv u laqa' l-ballun tajjeb. Il-gowl tal-Islovakkja wasal ftit wara, proprju fil-61 minuta, meta s-sostitut Ondrej Duda bl-ewwel azzjoni tiegħu, tefa' l-ballun wara Danny Ward b'xutt sabiħ fil-baxx. Fil-81 minuta, Wales reġgħu marru fil-vantaġġ, din id-darba kien Hal Robson-Kanu li b'xutt imxellef il-ballun spiċċa fil-lasti. Fis-86 minuta t-tim Slovakk kien sfortunat li ma ġabx id-draw hekk kif daqqa ta' ras ta' Adam Nemec ħabtet mal-lasti, bil-gowler Ward megħlub.